Visserman gesoek na hy oorboord val | Maroela Media
NSRI Port Elizabeth Eikos IV Foto: NSRI
Daar is steeds geen teken van die visserman wat vermoedelik Sondagoggend van ŉ vissersboot afgeval het wat naby die Port Elizabeth-hawe geanker was nie.
Justin Erasmus, plaaslike stasiebevelvoerder van die nasionale seereddingsinstituut (NSRI), het gesê ŉ reddingspan is omstreeks 05:00 ontbied nadat die man glo van ŉ vissersboot afgeval het wat drie seemyle van die hawe geanker was.
ŉ Reddingsboot, Eikos Rescuer IV, is gestuur en ŉ polisiehelikopter het ook met die soektog gehelp. Teen Sondagmiddag was daar egter steeds geen teken van die vermiste visserman nie. “Die polisie het ŉ ondersoek geopen en lede van die polisie se duikeenheid sal voortgaan met die soektog,” het Erasmus gesê.
“Dit wil voorkom asof die visserman om onbekende redes oorboord geval het sonder ŉ reddingsbaadjie aan. Alle reddingsbaadjies op die chokka-vissersboot is steeds aan boord,” het hy gesê. “Bemanningslede het in die vroeë oggendure agtergekom die visserman word vermis en het alarm gemaak.”
Paartjie wreed op plaas aangerand; man dood